Per Husted (S), 2026-01-08:
Tak, formand.
Tænk engang, hvor langt vi er nået i Danmark med digitalisering og udrulning af bredbånd og mobildækning.
Vi nærmer os det, der hedder hundrede procent, som måske er helt uopnåeligt, men vi kommer tættere og tættere på.
Når vi kigger tilbage på udviklingen, er det en historisk hurtig udrulning og et væsentligt bidrag til vores måde at kommunikere på og ikke mindst et væsentligt bidrag til udviklingen af vores velstand.
Jeg besøgte i mandags en virksomhed inden for turistbranchen, hvor manglende bredbåndsdækning er et problem og hæmmer virksomheden med hensyn til konkurrence.
For når vi drager ud i landet på ferie, har vi faktisk en forventning om, at vi både kan streame og bruge ydelser på nettet, ligesom vi kan de fleste andre steder.
Vi er nået langt, men vi skal helt i mål.
Vi skal så tæt på hundrede procent, som det overhovedet er muligt.
Det er vores opgave, og vi har det sidste år bl.a. lavet et teleforlig og har store ambitioner om at komme videre, bl.a. med at sikre, at nødvendige gravetilladelser kan gives, og at master kan opsættes, hvor det er påkrævet.
Vi skal også sikre, at vi udnytter kapaciteten optimalt og til mindst gene for borgere og virksomheder, når vi ruller det ud.
Udviklingen i verden kræver, at vi har fokus på, at det ikke er alle, som vil os det godt, og at vores infrastruktur generelt kan være mål for onde hensigter.
Vi er godt på vej, men det kræver fortsat en videreudvikling af en solid infrastruktur.
Det er det, det her lovforslag handler om, altså den fysiske infrastruktur til vores elektroniske kommunikationsnet.
Ambitionen er let at forstå, men lovforslaget er ikke pixiboglæsning.
Forenklet kan man sige, at vi nu erstatter flere love med en ny hovedlov, teleinfrastrukturloven.
Det er sund fornuft, men desværre er det ikke muligt at samle alt i en lov.
Teleloven består, men erstattes på enkelte områder.
Men anden lovgivning har også indflydelse på muligheden for at grave og sætte master op.
Det gælder bl.a. landzone- og byggelovgivningen.
Sideløbende med hensynet til dansk lovgivning skal der også tages hensyn til forordningen om gigabitinfrastrukturforordningen, GIA som den hedder blandt venner, hvilket heller ikke nødvendigvis gør det mere enkelt.
Jeg har med stor interesse læst høringssvarene, og som altid har interessenterne i teleindustrien lavet et godt og seriøst arbejde, som er med til at klæde os bedre på.
Jeg bemærker også her, at flere kommenterer kompleksiteten i lovforslaget.
Der rejses også spørgsmål omkring logikken i lovforslaget, altså den opbygning, der er, og der udtrykkes et ønske om, at lovforslaget havde fulgt samme struktur og opbygning som forordningen om gigabitinfrastruktur.
Det er naturligvis to forskellige ting, men der kommer både i høringssvarene og herfra en opfordring til, at der udarbejdes en klar og lettilgængelig vejledning, så både nationale regler og EU-regler er overskuelige.
Enkelhed er i teleforligskredsen tidligere drøftet, og jeg ved, at ministeren også har fokus på det.
Det går også igen i flere høringssvar, at der er uklarhed om, hvornår mindre gravearbejder kan ske uden gravetilladelse fra annonceringen.
Det bør vi også have fokus på efter førstebehandlingen.
Ligeledes udfordrer flere af høringssvarene sagsbehandlingstider og registreringer i mastedatabasen.
Så der er flere ting, vi kan dykke ned i her efter førstebehandlingen.
Men samlet set er vi i Socialdemokratiet meget glade for lovforslaget og muligheden for at drøfte det vigtige emne her i salen i dag.
Vi støtter lovforslaget, og vi glæder os til det videre udvalgsarbejde.